 የተሰው ሰማዕታት መታሰቢያ አፅም ከተለያዩ ቦታዎች ተለቅሞ በክብር እንዲያርፍ ተደረገ
በሕወሓት የ17 ዓመታት የትጥቅ ትግል የተሰው ከ60 ሺሕ በላይ ታጋይ ሰማዕታትን ለማስታወስ፣ ከተለያዩ አካባቢዎች የተሰበሰበ የሰማዕታት አፅም የካቲት 11 ቀን 2007 ዓ.ም. በሚጠናቀቀው 40ኛ ዓመት ክብረ በዓል ጠቅላይ ሚኒስትር ኃይለ ማርያም ደሳለኝና ሁሉም የኢሕአዴግ ባለሥልጣናት በተገኙበት፣ በመቐለ የሰማዕታት ሐውልት ሥር በተዘጋጀ ሥፍራ በክብር እንዲያርፍ ተደረገ፡፡በ16 የአስከሬን ሳጥኖች ተሰብስቦ በክብር እንዲያርፍ የተደረገው የሰማዕታት አፅም፣ በትግሉ ወቅት የተሰውት ታጋዮች ሁሉ የሚታወሱበት፣ በሕይወት ያሉት ነባር ታጋዮችም የሚኮሩበት መሆኑን የትግራይ ክልል ፕሬዚዳንትና የሕወሓት ሊቀመንበር አቶ ዓባይ ወልዱ ገልጸዋል፡፡ የሱዳን ፕሬዚዳንት ኦማር ሐሰን አልበሽር፣ የኡጋንዳ ጠቅላይ ሚኒስትርና ሌሎች የተለያዩ አገሮች ባለሥልጣናት፣ ሙሉ በሙሉ ሊባል በሚችል ሁኔታ የኢሕአዴግ ባለሥልጣናት፣ ታጋዮች፣ የሰማዕታት ቤተሰቦች፣ የመቐለ ክልል ነዋሪዎች፣ የክልል ፕሬዚዳንቶችና የተለያዩ የአገሪቱ ክፍሎች የሚኖሩ ዜጎች በበዓሉ ላይ ታድመዋል፡፡ፕሬዚዳንት ዶ/ር ሙላቱ ተሾመ፣ ጠቅላይ ሚኒስትር ኃይለ ማርያም ደሳለኝ፣ የትግራይ ክልል ፕሬዚዳንት አቶ ዓባይ ወልዱ፣ የሱዳን ፕሬዚዳንት፣ የኡጋንዳ ጠቅላይ ሚኒስትር፣ የሩዋንዳ የገዥው ፓርቲ የአርበኞች ግንባር ሊቀ መንበር፣ የአፍሪካ ኅብረት ኮሚሽን ሊቀመንበር፣ በኢትዮጵያ የአሜሪካ አምባሳደር፣ የአውሮፓ ኅብረት አምባሳደር፣ የቻይና፣ የደቡብ ኮሪያ፣ የደቡብ አፍሪካና የጂቡቲ ሪፐብሊክ ተወካዮች የአበባ ጉንጉን አስቀምጠዋል፡፡ከየካቲት 8 ቀን 2007 ዓ.ም. ጀምሮ በልዩ ሁኔታ በመከበር ላይ በሚገኘው 40ኛው የሕወሓት ክብረ በዓል ላይ፣ አቶ ስብሃት ነጋ፣ አቶ ሥዩም መስፍን፣ አቶ አባዱላ ገመዳ፣ አቶ ቴዎድሮስ ሐጎስና ሌሎችም የኢሕአዴግ ባለሥልጣናት የመወያያ ጽሑፎች አቅርበው ውይይት ተደርጎባቸዋል፡፡   በየማነ ናግሽ - ከመቐለ